DA Den Europæiske Unions Tidende L 90/6

KOMMISSIONENS DELEGEREDE FORORDNING (EU) Nr. 272/2012

af 7. februar 2012

om udbygning af Europa-Parlamentets og Rådets forordning (EF) nr. 1060/2009 med hensyn til afgifter, som Det Europæiske Værdipapirtilsynsmyndighed (ESMA) pålægger kreditvurderingsbureauer

(EØS-relevant tekst)

EUROPA–KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 1060/2009 af 16. september 2009 om kreditvurderingsbureauer (1), særlig artikel 19, stk. 2, og

ud fra følgende betragtninger:

(1) I henhold til artikel 62 i Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed) (2) består Den Europæiske Værdipapir- og Markedstilsynsmyndigheds (ESMA) indtægter også af gebyrer til ESMA i de tilfælde, der er nærmere omhandlet i EU-lovgivningen, sammen med bidrag fra de nationale offentlige myndigheder, og et tilskud fra EU.

(2) For at sikre en effektiv anvendelse af ESMA's budget og samtidig lette den finansielle byrde for medlemsstaterne og Unionen, er det nødvendigt at sikre, at kreditvurderingsbureauerne som minimum betaler alle omkostningerne i forbindelse med tilsynet med dem. Eventuelle underskud, der kan opstå i løbet af et regnskabsår, bør inddrives fra kreditvurderingsbureauerne i det følgende år.

(3) Kreditvurderingsbureauer, hvis omsætning overstiger en bestemt tærskel, bør afkræves en årlig tilsynsafgift af hensyn til både ESMA's og de pågældende kreditvurderingsbureauers budgetsikkerhed. De årlige tilsynsafgifter bør ikke blive en byrde for nytilkomne på kreditvurderingsmarkedet. Desuden forventes mindre kreditvurderingsbureauer at medføre betydeligt lavere tilsynsomkostninger end større bureauer. Derfor vil det være rimeligt at fritage mindre kreditvurderingsbureauer fra at betale den årlige tilsynsafgift, hvis omsætningen for kreditvurderingsbureauet eller gruppen af kreditvurderingsbureauer, som det tilhører, ikke overskrider en vis tærskel.

(4) For at sikre en rimelig og klar fordeling af gebyrer, som samtidig afspejler den faktiske administrative byrde pr. tilsynsunderlagt enhed, bør tilsynsafgiften beregnes på grundlag af kreditvurderingsbureauernes omsætning hidrørende fra kreditvurderingsaktiviteterne og accessoriske tjenester, eftersom tilsynsudgifterne er højere for større kreditvurderingsbureauer end for små. Desuden kræver leveringen af accessoriske tjenester en yderligere tilsynsmæssig indsats, eftersom det er nødvendigt at overvåge eventuelle interessekonflikter som følge af leveringen af accessoriske tjenester. Kreditvurderingsbureauer bør ikke omgå den rimelige afgiftsfordeling som fastsat i denne forordning ved at omfordele indtægter til andre enheder i deres gruppe og således mindske deres afgiftsbidrag. ESMA bør overvåge og indberette enhver kritisk udvikling på dette område.

(5) Kreditvurderingsbureauer i Unionen bør pålægges en registreringsafgift for at afspejle ESMA's udgifter til behandlingen af registreringsansøgningen. En ansøgnings kompleksitet og de omkostninger, der er forbundet med behandlingen af den, er større, hvis et kreditvurderingsbureau ansøger om at udstede vurderinger af strukturerede finansielle instrumenter, har planer om at validere vurderinger fra bureauer i tredjelande eller har filialer. Derfor bør registreringsafgiften beregnes under hensyntagen til disse faktorer. Behandlingsomkostningerne afhænger i vidt omfang også af størrelsen af det ansøgende kreditvurderingsbureau. Da et nyt kreditvurderingsbureaus fremtidige omsætning ikke kendes på tidspunktet for ansøgning om registrering, bør antallet af ansatte i stedet anvendes som det generelle grundlag for beregning af alle kreditvurderingsbureauer.

(6) Der bør i denne forordning fastsættes afgifter, der skal pålægges kreditvurderingsbureauer fra tredjelande, der ansøger om godkendelse i Unionen i henhold til artikel 5, stk. 2, i forordning (EF) nr. 1060/2009, for at dække omkostningerne til godkendelse og de årlige tilsynsomkostninger. I den forbindelse omfatter ESMA's nødvendige udgifter godkendelse af sådanne kreditvurderingsbureauer fra tredjelande i henhold til artikel 5, stk. 3, i forordning (EF) nr. 1060/2009, som foretages efter samme procedure som den, der gælder for registrering af kreditvurderingsbureauer, der er etableret i Unionen, samt ESMA's nødvendige udgifter til tilsyn med godkendte kreditvurderingsbureauer.

(7) Kreditvurderingsbureauerne bør have godtgjort en procentdel af den afgift, de i første omgang blev pålagt for deres registrering og godkendelse, hvis de under registrerings- eller godkendelsesprocessen trækker deres ansøgning tilbage, eftersom ESMA's omkostninger til behandlingen af ansøgningen i sådanne tilfælde ville være lavere.

(8) Af hensyn til den mulige fremtidige udvikling bør de tærskler, der er bestemmende for, om kreditvurderingsbureauer kan fritages for at betale årlige tilsynsafgifter, samt registrerings- og godkendelsesbeløbene revideres og eventuelt ajourføres. Kommissionen bør i løbet af de første fire år efter denne forordnings ikrafttræden vurdere, hvorvidt disse foranstaltninger anvendes korrekt og forelægge Europa-Parlamentet og Rådet en rapport vedrørende behovet for en eventuel revision heraf.

(9) De nationale kompetente myndigheder afholder udgifter i forbindelse med udførelsen af opgaver, som ESMA har uddelegeret til dem i henhold til artikel 30 i forordning (EF) nr. 1060/2009, og når de yder bistand til ESMA i andre tilfælde, som fastsat i nævnte forordning. De afgifter, som ESMA pålægger kreditvurderingsbureauerne, bør ligeledes dække disse omkostninger. For at undgå, at de kompetente myndigheder lider tab eller opnår overskud ved udførelse af delegerede opgaver, eller når de yder bistand til ESMA, bør ESMA refundere de faktiske omkostninger, som den nationale kompetente myndighed har afholdt.

(10) Denne forordning bør danne grundlag for ESMA's ret til at opkræve afgifter fra kreditvurderingsbureauer. For straks at fremme effektive tilsyns- og håndhævelsesaktiviteter bør den træde i kraft på tredjedagen for dens offentliggørelse —

VEDTAGET DENNE FORORDNING:

KAPITEL I

ALMINDELIGE BESTEMMELSER

Artikel 1

Genstand

Denne forordning fastsætter regler for de afgifter, som Den Europæiske Værdipapir- og Markedstilsynsmyndighed (ESMA) pålægger kreditvurderingsbureauer for tilsyn, registrering og godkendelse.

Artikel 2

Inddrivelse af de fulde omkostninger

De afgifter, som kreditvurderingsbureauer pålægges, skal dække:

a) alle omkostninger ved ESMA's tilsyn med kreditvurderingsbureauer, jf. forordning (EF) nr. 1060/2009, herunder omkostninger til registrering og godkendelse af kreditvurderingsbureauer

b) alle omkostninger til godtgørelse af udgifter, der afholdes af de kompetente myndigheder, som ESMA har uddelegeret opgaver til, jf. artikel 30 i forordning (EF) nr. 1060/2009

c) alle omkostninger til godtgørelse af udgifter, der afholdes af kompetente myndigheder, der har ydet bistand til ESMA, jf. artikel 23c, stk. 4, og artikel 23d, stk. 5, i forordning (EF) nr. 1060/2009.

Artikel 3

Relevant omsætning

1. Men henblik på beregning af afgifterne i artikel 5, artikel 7, stk. 1, og artikel 11, stk. 1 og 2, skal den relevante omsætning for et givet regnskabsår (n) være kreditvurderingsbureauets indtægter som offentliggjort i dets reviderede regnskaber for det foregående år (n–1) hidrørende fra kreditvurderingsaktiviteterne og accessoriske tjenester.

2. Hvis kreditvurderingsbureauet ikke opererede i hele året (n–1), skal de relevante indtægter beregnes ved at ekstrapolere dette beløb for hele regnskabsåret.

KAPITEL II

AFGIFTER

Artikel 4

Afgiftstyper og generelle betalingsbetingelser

1. Kreditvurderingsbureauer, der er etableret i Unionen, og som ansøger om registrering i henhold til artikel 14, stk. 1, i forordning (EF) nr. 1060/2009, pålægges følgende typer afgifter:

a) årlige tilsynsafgifter i henhold til artikel 5

b) registreringsafgifter i henhold til artikel 6.

2. Kreditvurderingsbureauer, der er etableret i tredjelande, og som ansøger om godkendelse i henhold til artikel 5, stk. 2, i forordning (EF) nr. 1060/2009, pålægges følgende typer afgifter:

a) faste årlige tilsynsafgifter i henhold til artikel 7

b) godkendelsesafgifter i henhold til artikel 8.

3. Afgifterne betales i euro. De betales efter bestemmelserne i artikel 5, stk. 3, artikel 6, stk. 6, artikel 7, stk. 2, og artikel 8, stk. 2.

Forsinkede betalinger medfører krav om betaling af en tvangsbøde på 0,1 % af det skyldige beløb pr. dag.

Artikel 5

Årlig tilsynsafgift for registrerede kreditvurderingsbureauer

1. Et registreret kreditvurderingsbureau pålægges en årlig tilsynsafgift.

Uanset første afsnit fritages et registreret kreditvurderingsbureau for at betale årlig tilsynsafgift, hvis dets samlede indtægter som offentliggjort i dets seneste reviderede regnskaber er mindre end 10 mio. EUR, eller hvis det indgår i en gruppe af kreditvurderingsbureauer, og gruppen af kreditvurderingsbureauer har samlede indtægter på mindre end 10 mio. EUR.

2. Den årlige tilsynsafgift for et givet regnskabsår beregnes som følger:

a) Som grundlag for beregningen af den årlige tilsynsafgift for et givet regnskabsår anvendes det overslag over udgifterne til tilsyn med kreditvurderingsbureauer, der fremgår af ESMA's i overensstemmelse med artikel 63 i forordning (EU) nr. 1095/2010 opstillede og godkendte budget for det pågældende år.

b) Det relevante beløb til beregning af den årlige tilsynsafgift for et givet regnskabsår er overslaget over udgifter i henhold til litra a) fratrukket eventuelle årlige tilsynsafgifter, der skal pålægges godkendte kreditvurderingsbureauer for et givet regnskabsår i henhold til artikel 7, og tillagt eventuelle underskud fra det foregående regnskabsår.

c) Et registreret kreditvurderingsbureau som omhandlet i stk. 1 skal i årlig tilsynsafgift betale den del af det relevante beløb, der svarer til forholdet mellem kreditvurderingsbureauets relevante omsætning og den samlede relevante omsætning for alle registrerede kreditvurderingsbureauer, der skal betale tilsynsafgifter i henhold til stk. 1.

3. Den årlige tilsynsafgift for et givet regnskabsår betales i to rater.

Første rate forfalder ved udgangen af februar i samme år og fastsættes til to tredjedele af den skønnede årlige tilsynsafgift. Hvis der endnu ikke foreligger tal for den relevante omsætning på dette tidspunkt, baserer ESMA beregningen på omsætningen, som den fremgår af de seneste tilgængelige reviderede regnskaber.

Anden rate forfalder ved udgangen af august. Anden rate er den årlige tilsynsafgift beregnet i henhold til stk. 2 minus første rate.

ESMA sender opkrævninger for raterne til kreditvurderingsbureauerne mindst 30 dage før den respektive betalingsdato.

Artikel 6

Registreringsafgift

1. Den registreringsafgift, der skal betales af de kreditvurderingsbureauer, der ansøger om registrering, beregnes i forhold til kompleksiteten af ansøgningen og kreditvurderingsbureauets størrelse, jf. stk. 2-5.

2. Ved beregningen af registreringsafgiften skal følgende kriterier tages i betragtning:

a) om et kreditvurderingsbureau agter at udstede kreditvurderinger af strukturerede finansielle instrumenter

b) om et kreditvurderingsbureau har en filial i en anden medlemsstat eller i et tredjeland

c) om et kreditvurderingsbureau har planer om at validere kreditvurderinger.

3. Hvis ingen af kriterierne i stk. 2 finder anvendelse, beregnes registreringsafgiften efter antallet af ansatte som følger:

a) kreditvurderingsbureauer med under 15 ansatte skal betale 2 000 EUR

b) kreditvurderingsbureauer med 15 til 49 ansatte skal betale 15 000 EUR

c) kreditvurderingsbureauer med mindst 50 ansatte skal betale 40 000 EUR.

4. Kreditvurderingsbureauer, som kun opfylder et af kriterierne i stk. 2, skal betale følgende registreringsafgifter efter antallet af ansatte:

a) kreditvurderingsbureauer med under 15 ansatte skal betale 10 000 EUR

b) kreditvurderingsbureauer med 15 til 49 ansatte skal betale 40 000 EUR

c) kreditvurderingsbureauer med mindst 50 ansatte skal betale 100 000 EUR.

5. Kreditvurderingsbureauer, som opfylder mindst to af kriterierne i stk. 2, skal betale følgende registreringsafgifter efter antallet af ansatte:

a) kreditvurderingsbureauer med under 15 ansatte skal betale 30 000 EUR

b) kreditvurderingsbureauer med 15 til 49 ansatte skal betale 85 000 EUR

c) kreditvurderingsbureauer med mindst 50 ansatte skal betale 125 000 EUR.

6. Registreringsafgiften skal betales fuldt ud på det tidspunkt, hvor kreditvurderingsbureauet ansøger om registrering.

7. Hvis et kreditvurderingsbureau trækker sin ansøgning om registrering tilbage, inden ESMA har underrettet det om, at ansøgningen er fuldstændig i overensstemmelse med artikel 15, stk. 4, andet afsnit, i forordning (EF) nr. 1060/2009, tilbagebetaler ESMA tre fjerdedele af den betalte registreringsafgift. Hvis ansøgningen trækkes tilbage efter denne dato, men før ESMA træffer begrundet afgørelse om at registrere eller nægte registrering, skal ESMA tilbagebetale en fjerdedel af den betalte registreringsafgift.

8. Uanset artikel 5 skal et registreret kreditvurderingsbureau, der er forpligtet til at betale en årlig tilsynsafgift i overensstemmelse med artikel 5, stk. 1, i det år, hvor det bliver registreret, betale en foreløbig tilsynsafgift på 500 EUR for hver fulde måned i perioden mellem registreringsdatoen og udgangen af regnskabsåret. Denne afgift betales fuldt ud, så snart kreditvurderingsbureauet er blevet underrettet om registreringen.

Artikel 7

Fast årlig tilsynsafgift for godkendte kreditvurderingsbureauer

1. Et kreditvurderingsbureau, der er godkendt i overensstemmelse med forordning (EF) nr. 1060/2009, betaler en årlig tilsynsafgift på 6 000 EUR.

Uanset første afsnit fritages et godkendt kreditvurderingsbureau for at betale årlig tilsynsafgift, hvis dets samlede indtægter som offentliggjort i dets seneste reviderede regnskaber er mindre end 10 mio. EUR, eller hvis det indgår i en gruppe af kreditvurderingsbureauer, og gruppen af kreditvurderingsbureauer har samlede indtægter på mindre end 10 mio. EUR.

2. Den årlige tilsynsafgift for et godkendt kreditvurderingsbureau forfalder ved udgangen af februar. ESMA sender en opkrævning til et godkendt kreditvurderingsbureau mindst 30 dage før denne dato.

Artikel 8

Godkendelsesafgift

1. Et kreditvurderingsbureau, der ansøger om godkendelse, skal betale en godkendelsesafgift på 10 000 EUR.

2. Godkendelsesafgiften skal betales fuldt ud på det tidspunkt, hvor kreditvurderingsbureauet ansøger om godkendelse.

3. Hvis et kreditvurderingsbureau trækker sin ansøgning om godkendelse tilbage, inden ESMA har underrettet det om, at ansøgningen er fuldstændig i overensstemmelse med artikel 15, stk. 4, andet afsnit, i forordning (EF) nr. 1060/2009, tilbagebetaler ESMA tre fjerdedele af den betalte godkendelsesafgift. Hvis ansøgningen trækkes tilbage efter denne dato, men før ESMA træffer begrundet afgørelse om at godkende eller nægte godkendelse, skal ESMA tilbagebetale en fjerdedel af den betalte godkendelsesafgift.

4. Uanset artikel 7 skal et godkendt kreditvurderingsbureau, der er forpligtet til at betale en årlig tilsynsafgift i overensstemmelse med artikel 7, stk. 1, i det år, hvor det bliver godkendt, betale en foreløbig tilsynsafgift på 500 EUR for hver fulde måned i perioden mellem godkendelsesdatoen og udgangen af regnskabsåret. Denne afgift betales fuldt ud, så snart kreditvurderingsbureauet er blevet underrettet om godkendelsen.

Artikel 9

Godtgørelse til kompetente myndigheder

1. Kun ESMA kan pålægge kreditvurderingsbureauer afgifter for registrering, godkendelse og tilsyn. De kompetente myndigheder pålægger ikke kreditvurderingsbureauer afgifter, heller ikke i tilfælde, hvor disse myndigheder udfører opgaver på vegne af ESMA i henhold til artikel 30 i forordning (EF) nr. 1060/2009.

2. ESMA godtgør en kompetent myndighed de faktiske omkostninger, der er opstået ved udførelse af delegerede opgaver i overensstemmelse med artikel 30 i forordning (EF) nr. 1060/2009 eller som følge af bistand til ESMA i overensstemmelse med artikel 23c, stk. 4, eller artikel 23d, stk. 5, i forordningen. Godtgørelsesberettigede omkostninger omfatter alle faste omkostninger og variable omkostninger ved udførelsen af de delegerede opgaver eller ydelse af bistand til ESMA.

KAPITEL III

OVERGANGSBESTEMMELSER OG AFSLUTTENDE BESTEMMELSER

Artikel 10

Afgifter i 2011

1. Kreditvurderingsbureauer registreret i 2011 betaler for 2011 en foreløbig tilsynsafgift på 500 EUR for hver fulde måned i perioden mellem registreringsdatoen — dog ikke før den 1. juli 2011 — og den 31. december 2011. Denne afgift skal betales fuldt ud ved udgangen af april 2012.

Uanset første afsnit fritages et registreret kreditvurderingsbureau for at betale tilsynsafgift i 2011, hvis dets samlede indtægter som offentliggjort i dets seneste reviderede regnskaber er mindre end 10 mio. EUR, eller hvis det indgår i en gruppe af kreditvurderingsbureauer, og gruppen af kreditvurderingsbureauer har samlede indtægter på mindre end 10 mio. EUR.

2. Kreditvurderingsbureauer godkendt i 2011 betaler for 2011 en foreløbig tilsynsafgift på 500 EUR for hver fulde måned mellem tidspunktet for godkendelsen — dog ikke før den 1. juli 2011 — og den 31. december 2011. Denne afgift skal betales fuldt ud ved udgangen af april 2012.

Uanset første afsnit fritages et godkendt kreditvurderingsbureau for at betale tilsynsafgift i 2011, hvis det har en omsætning på under 10 mio. EUR, eller hvis det indgår i en gruppe af kreditvurderingsbureauer, og gruppen af kreditvurderingsbureauer har en samlet omsætning på under 10 mio. EUR.

Artikel 11

Ikrafttræden

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 7. februar 2012. På Kommissionens vegne José Manuel BARROSO Formand

(1) EUT L 302 af 17.11.2009, s. 1.

(2) EUT L 331 af 15.12.2010, s. 84.